b'\n_START_ARTICLE_\nF\xc3\xb8rdespollen\n_START_PARAGRAPH_\nF\xc3\xb8rdespollen er en fjord (poll) i Sveio kommune i Hordaland. Den har et trangt innl\xc3\xb8p fra s\xc3\xb8rsiden av B\xc3\xb8mlafjorden, mellom Grimsholmen og Straum\xc3\xb8ynappen. Fjorden ligger mellom Auklandshamn, Valestrand og F\xc3\xb8rde. Pollen deles av fem st\xc3\xb8rre holmer, Lind\xc3\xb8y, Kadl\xc3\xb8y, Kubb\xc3\xb8y, Bukk\xc3\xb8y og Drangs\xc3\xb8y, inn i henholdsvis \xc3\xb8stre og vestre F\xc3\xb8rdespollen. S\xc3\xb8r i F\xc3\xb8rdespollen leder en trang og grunn kanal kalt Storestraumen videre inn til R\xc3\xb8dspollen. Kanalen inn til R\xc3\xb8dspollen preges av sterk str\xc3\xb8m, og har ogs\xc3\xa5 f\xc3\xa5tt navnet sitt derfra._NEWLINE_Fyrlykta p\xc3\xa5 Mosterhamn, samt fyrlykta inne i F\xc3\xb8rdespollen leder trafikken inn og ut. Den merkede hovedleia mellom \xc3\xb8stre og vestre g\xc3\xa5r gjennom Lind\xc3\xb8ysundet, et stort \xc3\xa5pent sund mellom Lind\xc3\xb8y og Kall\xc3\xb8y. \xc3\x98yene skjermer havna i F\xc3\xb8rde sv\xc3\xa6rt godt mot uv\xc3\xa6r fra alle retninger. Deler av Lind\xc3\xb8y er offentlig friomr\xc3\xa5de uten noen spesiell tilrettelegging._NEWLINE_F\xc3\xb8rdespollen lykt er et enkelt lyktehus p\xc3\xa5 betongs\xc3\xb8yle, plassert vest i fjorden, p\xc3\xa5 Eikelandsskjeret, i posisjon N 59 38.1825 og \xc3\x98 005 24.9637 med karakteristikk Oc WRG 6s i henhold til Norsk Fyrliste (Kystverket, 2008)._NEWLINE_Det er ingen ruteb\xc3\xa5ttrafikk i fjorden. Det er sv\xc3\xa6rt liten trafikk av andre fart\xc3\xb8y. Det foreg\xc3\xa5r lite kommersielt fiske i fjorden utenom noe reketr\xc3\xa5ling, krabbefiske og litt torskefiske. Ellers er det kun lystb\xc3\xa5ttrafikk i fjorden, sterkt dominert av tyske turister p\xc3\xa5 fiskeferie._NEWLINE_Fra gammelt av var kommuneinndeling annerledes enn i dag, og den dav\xc3\xa6rende Valestrand kommune var delt i to av F\xc3\xb8rdespollen.'